b'\n_START_ARTICLE_\nKyriakos Mitsotakis\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v gr\xc5\xa1kem glavnem mestu Atene. Njegov o\xc4\x8de Konstantinos Micotakis je nekdanji gr\xc5\xa1ki predsednik vlade. V otro\xc5\xa1kih letih je bila dru\xc5\xbeina ve\xc4\x8dkrat dele\xc5\xbena prisile gr\xc5\xa1ke voja\xc5\xa1ke hunte, zato so bili leta 1968 primorani zapustiti dr\xc5\xbeavo. S pomo\xc4\x8djo takratnega tur\xc5\xa1kega zunanjega ministra \xc4\xb0hsana Sabrija \xc3\x87a\xc4\x9flayangila so prebegnili v Tur\xc4\x8dijo. Kiriakos je bil takrat star eno leto. Kasneje so se za nekaj let preselil v Pariz, v Gr\xc4\x8dijo pa so se znova vrnili leta 1974, ob normaliziranju razmer._NEWLINE_Kiriakos je leta 1986 diplomiral na kolid\xc5\xbeu v Atenah, kasneje pa si na Harvardu pridobil diplomo iz dru\xc5\xbebenih ved. Leta 1991 je deloval v Londonu, kot finan\xc4\x8dni analitik v Chase Bank. Med letoma 1992 do 1993 je obiskoval univerzo Stanford, kjer je magistriral iz mednarodne politike. Leta 1995 je na Harvardu pridobil naziv MBA ter deloval v raznih podjetjih in korporacijah v Gr\xc4\x8diji in v ostali Evropi.\n_START_SECTION_\nPolitika\n_START_PARAGRAPH_\nLeta 2004 je bil na listi stranke Nova demokracija izvoljen za poslanca v gr\xc5\xa1ki parlament. 24. junija 2013 je bil Kiriakos Micotakis imenovan na mesto ministra za upravno reformo in e-upravo v vladi premierja Antonisa Samarasa. V tem \xc4\x8dasu je nadaljeval celovite nacionalne reforme z izvajanjem funkcionalne reorganizacije institucij, struktur in procesov v javni upravi ter kr\xc4\x8denje javne uprave kot take. Od leta 2015 je postal pomemben \xc4\x8dlen stranke, zadol\xc5\xbeen za izra\xc5\xbeanje uradnih stali\xc5\xa1\xc4\x8d le-te._NEWLINE_Po neuspehu stranke na parlamentarnih volitvah 2015, je Micotakis napovedal kandidaturo predsednika Nove demokracije. Na to mesto je bil izvoljen 10. januarja 2016 ter za le 4 odstotke prehitel nekdanjega predsednika parlamenta Vangelisa Meimarakisa. Javnomnenjske raziskave so \xc5\xbee nekaj tednov po menjavi vodstva stranke zaznale sunkovito rast priljubljenosti; na nekaterih kazalnikih se je Nova demokracija prvi\xc4\x8d po nekaj letih uvrstila na prvo mesto, pred vladajo\xc4\x8do Sirizo. Prvi realen preizkus priljubljenosti so bile Evropske volitve 2019, na katerih je stranka prejela 33\xc2\xa0% glasov.\n_START_SECTION_\nPredsednik vlade\n_START_PARAGRAPH_\nNa zakonodajnih (parlamentarnih) volitvah leta 2019, je Micotakis s stranko Nova demokracija osvojil skokovito zmago - stranka je dosegla 39,85\xc2\xa0% glasov oz. 158 poslanskih mest v gr\xc5\xa1kem parlamentu. V prej\xc5\xa1njem sklicu parlamenta jih je imela le 75. Gr\xc5\xa1ki predsednik Prokopis Pavlopulos je 8. julija 2019 sprejel odstop dotedanjega premierja Aleksisa Ciprasa in Micotakisu dodelil mandatarstvo. Istega dne je Micotakis prisegel kot predsednik vlade. Vlada je prisegla dan kasneje, 9. julija 2019.\n_START_SECTION_\nZasebno\n_START_PARAGRAPH_\nPoleg tega, da je Micotakis sin nekdanjega gr\xc5\xa1kega premierja Konstantinosa Micotakisa, je bila politi\xc4\x8dno pomembna osebnost tudi njegova sestra Dora Bakoyannis, ki je bila med letoma 2006 in 2009 gr\xc5\xa1ka zunanja ministrica. Poro\xc4\x8den je z  Marevo Grabowski, finan\xc4\x8dnico z gr\xc5\xa1kimi, poljskimi in egip\xc4\x8danskimi koreninami. Imata tri otroke: Sophio, Constantina in Daphne._NEWLINE_Je pripadnik gr\xc5\xa1ke pravoslavne cerkve.'